text: Landmand går konkurs
  08 marts 2012 kl. 16.05
  I en tid med lave jordpriser og lukkede pengekasser i bankerne, er det svært at være landmand. Flere landbrug bliver fanget i finanskrisen og må dreje nøglen om.
  Knud Petersen er begyndt at tage afsked med sine grise. Han overtog farens landbrug i Sommersted i 2008, men i dag har han været tvunget til at sætte den underskrift, der betyder, at han erklærer sit landbrug konkurs.
  
  Ikke den eneste
  Knud Petersen er kun én af mange landmænd, der har store problemer med at få økonomien til at løbe rundt. Ifølge Sønderjysk Landboforening er op mod 15 procent af deres medlemmer i en kritisk økonomisk situation.
  I dag er jordpriserne faldet, og Knud Petersens gård er 13 mio. mindre værd, end da han købte den. Det betyder, at han ikke kan låne penge til de nødvendige udbyggelser, det kræver at leve op til de nye dyrevelfærdskrav i 2013.
  Knud Petersen har dog ikke opgivet håbet. Han vil fortsat kæmpe for at få sit eget landbrug.
  